’n Slot is ’n simbool van ewigheid, veiligheid, beskerming . . . en watter beter manier as om iemand te laat verstaan dat jy jou liefde aan hom “sluit” met ’n gegraveerde slot aan ’n liefdesbrug. Ongelukkig is dit nie vir almal beskore om vinnig vir ’n naweek na Parys, Frankryk, te vlieg om jou liefdesslot op die Pont des Arts vas te sluit en die sleutel in die Seine te gooi nie. Dié romantiese gebruik het regdeur die wêreld versprei en danksy die inisiatief van Liezel van der Merwe, INTIEM se besturende redakteur, kan paartjies dit nou ook in Suid-Afrika doen!